1Engkalingaka, éh sining wanuwa iya mabélaé pénessaiwi ada-adakku. PUWANGNGE mobbika ri wettu dé’napa rijajiyang, Napiléka mappammulai ri parémmanangngé.
2Naébbui ada-adakku sittareng peddangngé, nasibawang liman-Na muto, nalinrungika. Napancajika pada-pada ana’ pana iya riyasaé, sibawa nataroi ri laleng tokkaé kuwammengngi nasadiya ripaké.
3Adan-Na lao ri aléku, "Iko ritu atak-Ku; ripakaraja-Ka matu nasaba iko."
4Iyakiya makkedaka, "Paracumai turuppuse’ku; upaccappui awatangekku sibawa siya-siya!" Iyakiya mateppe’ka PUWANGNGE méwaiwi ha’ku, Allataala mpale’ka situru pangkaukekku.
5Ri wettu dé’napa ujaji, naobbika PUWANGNGE mancaji atan-Na, untu’ paddeppungengngi umma Israélié, kuwammengngi nalisu mennang ri Aléna. PUWANGNGE pancajika ripakalebbi, Allataala iyanaritu awatangekku.
6Makkedai PUWANGNGE lao ri iyya, "Tugas iya lebbi battowaé tajekko, éh atak-Ku; tenniya banna mupalisui sésana wija-wijanna Yakub sibawa palisui arajanna suku-suku Israélié, iyakiya Upancaji towi tajanna bangsa-bangsaé, kuwammengngi naripassalama sininna linoé."
7Allataala mapaccing Pappassalama’na Israélié makkeda lao ri tau iya ripakatuna senna’é, sibawa iya ricéccé ri bangsa-bangsaé enrengngé mancaji atanna sining panguwasaé, "Naitai matu sining arungngé pangkaukek-Ku; tokkongngi matu mennang pakalebbi-Ka. Naita towi matu sining panguwasaé, nanasuju’ massompa." Kajajiyangngi iyaro nasaba PUWANGNGE pura piléi atan-Na; Allataala mapaccinna Israélié matinului lao ri jancin-Na.
8Makkedai PUWANGNGE lao ri umma’-Na, "Ri wettu upuwéloé, mappébalika matu; ri esso mappassalama’-Ku, Utulukko. Ulinrungiko sibawa Ujagai, sibawa Upancaji assijancing untu’ bangsa-bangsaé. Upalisui wanuwa iya masino-sinoé mancaji tana mana iya riyonroiyé.
9Tau iya ritarungkué Usuroi massu; iya engkaé ri onrong makalemmengngé Utiwii lao ri tajangngé. Mala ri bulu-bulu iya makellué dé’ naakurangeng mennang, ri sillampé lalengngé tassadiyai inanré.
10Dé’ mennang namancaji madekka iyaré’ga malupu, sibawa dé’ nakennai tire mata esso ri padang kessi’é. Saba’ Iyya, passayanna, pimpingngi matu mennang, sibawa dulungngi mennang lao ri bubbu-bubbu uwai.
11Maélo-Ka mébbu laleng lalo ri bulué, sininna watattana-Ku Uparatai matu.
12Polé mabéla makkapoléngngi umma’-Ku, polé ri manorang, yajang sibawa Sinim ri yattang."
13Akkélonno éh langi, gorano éh lino, éh sining bulu, gorano marennu! Saba’ poléi PUWANGNGE saléworiwi umma’-Na, Namaséiwi umma’-Na iya ritenre’é.
14Iyakiya makkedai pabbanuwana Yérusalém, "Nasalaini PUWANGNGE, nallupaini PUWAT-ta."
15Mappébaliwi PUWANGNGE, adan-Na, "Makkulléga séddié indo’ mallupaiwi ana’na, sibawa dé’ nasayangngi ana’ riyaléna? Namuni nallupaiwi, dé’ Uwallupaiko matu!
16Yérusalém, tuli Uwéngngerakko; Usobbi’i asemmu ri pale limak-Ku.
17Sining tau iya patokkongngékko masitta’i polé, sibawa iya puraé mancuru’ko laowi matu.
18Itai sibawa tiroi ri mattulilimmu, maddeppungenni ra’ya’mu sibawa lao ri iko. Nasaba Iyya, Allataala iya tuwoé, makkeda, tongeng, matempoko matu nasaba pabbanuwamu, pada-pada makkunraié mabangka’i nasaba bélo-bélona.
19Wanuwammu iya makabuttué sibawa masino-sinoé, macipi senna’ni makkekkuwangngé untu’ sining tau iya macinnaé monroiwi. Sibawa sining tau iya maéloé paccappuko, laoni mabéla polé ri iko.
20Ana’-ana’ iya jajiyé ri appalirengngé makkedai matu lao ri iko, ‘Iyaé wanuwaé macikke senna untu’ aléku, wérénni onrong kuwammengngi weddikka monro kuwaé.’
21Namumakkeda matu ri laleng ati, ‘Niga jajiyangngi iyaro ana’-ana’é untu’ aléku? Dé’ga napura ateddéngenna ana’-ana’ku, sibawa dé’na wedding mémmana’na? Ritiwika ri laleng appalirengngé sibawa ripassala sibawa risalai alé-alé. Jaji polé kégi iyaro ana’-ana’é, sibawa niga pawekke’i mennang?’"
22Makkedai PUWANG Iya Pommatanré lao ri umma’-Na, "Maélo-Ka mabbéré tanrang lao ri bangsa-bangsaé nanapalisui matu mennang ana’-ana’mu; ana’-ana’mu worowané naépa’i matu, sibawa ana’-ana’mu makkunraié nasoppoi.
23Arung-ngarungngé pada-padai matu ambo’é lao ri iko, sibawa sining ratué selaku indo’. Suju’i matu pakalebbiko sibawa pakariyawai aléna lao ri iko. Namuwissengngi matu makkedaé Iyya PUWANG; tau iya mamménasaé ri Iyya dé’ naripakacélé."
24Makkutanaro, "Makkulléga rirampasa barang rappaé polé ri limanna pabbaranié, iyaré’ga tawangengngé risittai polé ri pakkatenninna tau mabecco’é?"
25Nappébali PUWANGNGE, "Iyanaro kajajiyang matu. Tawangenna sining pabbaranié risittaiwi paimeng. Barang rappana tau mabecco’é rirampasa’i matu paimeng. Saba’ alé-Ku méwai balimmu; Upassalama’i matu ana’-ana’mu.
26Uwébbui matu balimmu mabo’ dara, angkanna sisulléi matu mennang siyuno. Nanaissengngi matu sininna tolinoé, makkedaé Iyya, PUWANG, Pappassalama’mu; Iya Pommawatangngé, Allataalana Yakub, Paccéra’mu."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn